Det franske satireblad har lavet en tegning over den omdiskuterede danske smykkelov.

- Skal man plyndre immigranterne for deres guldtænder?Sådan lyder det rektorisk i denne uges udgave af det franske satiremagasin Charlie Hebdo. Bladet har lavet en tegning, som viser en mand med en stor tang, i færd med at trække tænderne ud af en immigrant.

- I får dem tilbage, når I tager hjem igen til jer selv, siger manden med tangen til migranten.

Et politisk nulpunkt

Tegningen er en del af en større artikel i bladet, som beskriver den smykkelov, der den seneste tid har fået Danmark på verdenskortet. Tidligere er den danske statsminister Lars Løkke Rasmussen blandt andet blevet sammenlignet med en nazist i britiske The Guardian.

Og noget tyder på, at det også er budskabet i Charlie Hebdos tegning. Nazisterne var under Anden Verdenskrig berygtede for at trække guldtænder ud af munden på jøderne, inden de endte i gaskamre og koncentrationslejre.

Under overskriften "Skammens lov - et politiske nulpunkt" beskriver Charlie Hebdos journalist Jean-Yves Camus i artiklen, hvordan Danmark Schweiz og dele af Tyskalnd mener at have fundet en "mirakelkur mod strømmen af flygtninge - man tager de få ejendele fra dem, som de har tilbage."

- (...) som om flygtninge shoppede rundt for at få det meste ud af det skandinaviske system, skriver Camus og forudser, at de nye regler langt fra vil stoppe flygtningestrømmen. Det vil derimod betyde en dobbelt straf for mennesker, der er på flugt fra diktatur og krige.

Afslører Europas afmagt

Samtidig understreger han dog, at ikke alle migranter er flygtninge. At nogle også er motiveret til at rejse af økonomiske årsager - og at terrorister kan være blandt dem.

Men smykkelove er ikke løsningen på problemerne, understreger Charlie Hebdo. I stedet afslører smykkeloven først og fremmest Europas afmagt over for IS, mener Camus.

- Hvis vore vestlige værdier skal stå for noget så må vi hjælpe flygtningene til det, de allerhelst vil – nemlig en værdig tilværelse i landene, de flygter fra. Med andre ord udslette diktaturerne og islamisk radikalisering.

Grænse er hævet

I dag træder smykkeloven så i kraft. Her kan du se, hvad det konkret betyder.

De midler, der bliver beslaglagt, skal bruges til at dække den danske stats udgifter i forbindelse med behandlingen og indkvarteringen af den pågældende asylansøger.

Flere gange har udlændingeminister Inger Støjberg præciseret detaljerne i loven. Oprindeligt gjorde forslaget det muligt at beslaglægge værdier over 3000 kroner - men den grænse er altså siden hævet til 10.000. Derudover er det blevet præciseret, at eksempelvis vielsesringe aldrig vil kunne beslaglægges.

Det er samtidig kommet frem, hvordan flere andre europæiske lande -blandt andet Tyskland - længe har anvendt en lignende praksis for beslaglæggelse af asylansøgeres værdier.

En satiretegning, der viste Lars Løkke Rasmussen som nazist fik fornyeligt sindene i kog hos de danske politikkere. Senest har den britiske avis The Independent tegnet Den lille Havfrue med konfiskerede smykker fra flygtninge.

Steve Bell on Denmark seizing refugees' assets – cartoon https://t.co/D7tJKfK63g pic.twitter.com/fsGx6dHxSI — The Guardian (@guardian) January 26, 2016

- Så sølle og rædselsfuld, at jeg ikke kan beskrive det

Det var usædvanligt hårde ord, der kom ud af munden på Venstres politiske ordfører Jakob Ellemann-Jensen, da han blev bedt om at komme med en kommentar til tegningen fra den store britiske avis.

- Jeg synes, det er dybt usmageligt, helt utilstedeligt, historieløst og en skændsel, at det skal komme fra et land, som end ikke når Danmark til sokkeholderne i deres behandling af asylansøgere. Og så er det en skændsel over for de mennesker, som blev myrdet af nazisterne under holocaust. Det er en historieløshed, som ikke klæder et britisk medie, sagde Jakob Ellemann-Jensen til TV 2.